
FORORD

Først vil jeg rette en stor takk til Lars Aase. Han ga meg det umulige oppdraget å gi en kort introduksjon til et felt som strekker seg over mer enn tusen år, med historiske prosesser som knytter seg til store deler av det eurasiske kontinentet, der det finnes mangfoldige former for kilder som krever hver sine hensyn, og som utallige spesialister har studert. Til gjengjeld finnes det få nyere oversiktsverker. Med et aldri så lite snev av hybris tenkte jeg at det måtte la seg gjøre, og takket ja. Det ble ikke lett, men Lars har vært en tålmodig redaktør og en solid støttespiller gjennom hele prosessen.

Jeg er så heldig at jeg fortsatt kan konferere med mine tidligere veiledere, og har fått gode råd og innspill til manuset fra Lars Stenvik, Lise Bender Jørgensen og Frands Herschend. Lars Erik Gjerpe, Ellen Grav, Geir Grønnesby, Merete Moe Henriksen, Torkel Johansen, Håkon Reiersen, Ole Risbøl, Ingunn Marit Røstad, Raymond Sauvage, Lisbeth Skogstrand og Heidrun Stebergløkken har lest hele eller deler av manuset og hjulpet meg med noen av de mange temaene som jeg ikke er spesialist på selv. Jeg har også fulgt Ivar Bergs inspirerende forelesninger i runologi. Ingar Mørkestøl Gundersen har vært fagkonsulent for hele boka og gitt mange kloke og nyttige innspill.

I ei bok som dette finnes det mange store og små lån. Noen av dem finnes i kapitteloverskriftene og er uten kildehenvisninger, men de er tatt fra Kerstin Ekman, Thomas Hylland Eriksen, Aksel Sandemose, Dagfinn Skre og fra tekstforfatterne bak Kulturhistorisk museums fantastiske utstilling «Fabelaktige dyr». Takk for lånet!

Ingrid Ystgaard

Trondheim, 1. juli 2024








KAPITTEL 1
INNLEDNING


Når var jernalderen?

I norsk arkeologi kaller vi tida fra ca. 500 f.Kr. til ca. 1000 e.Kr. for jernalderen. Jernalderen innledes med introduksjonen av jernteknologi, og avrundes med innføringen av kristendom, rikssamling og statsmakt. Det har gått mer enn ett tusen år mellom jernalderen og vår tid. Tida som har gått, gjør jernalderen til en fullstendig fremmed verden for oss som lever i dag. Samtidig passerte det mer enn ett og et halvt tusen år mellom begynnelsen og slutten av jernalderen. Begynnelsen av jernalderen var en minst like fremmed verden for dem som levde mot slutten av perioden, som slutten av jernalderen er fremmed for oss som lever i dag. Samtidig finnes det kulturelle trekk fra hele denne lange perioden som vi fortsatt kan kjenne igjen i vårt samfunn. Menneskelivet er kort, men de historiske prosessene det tar del i, kan være lange.

Jernalderen i Norge kan plasseres inn i noen helt overordna europeiske sammenhenger. Jernalderens samfunn hadde røtter i grunnleggende endringer i siste del av bronsealderen, da Europas store handelsnettverk med kobber og tinn falt sammen. De skandinaviske jordbrukssamfunnene fikk færre impulser utenfra i århundrene fram til Kristi fødsel. Romerrikets inntreden på den europeiske scenen omkring starten av vår tidsregning fikk store ringvirkninger ikke bare for de keltiske og germanske samfunnene på kontinentet, men også for samfunn lenger unna, på den ressursrike skandinaviske halvøya. Det sterke militære, økonomiske og politiske tyngdepunktet i Sentral-Europa skulle få stor betydning for interne endringsprosesser langt nord.1 Vestromerrikets fall i siste halvdel av 400-tallet e.Kr. ble merkbart også i Skandinavia.2 Mens barbariske etterfølgerkongedømmer med kristne konger etablerte seg på restene av det vestromerske imperiet, var det en intens kulturell dynamikk i de skandinaviske områdene, med krigerkultur, intern konkurranse og sterke, men omskiftelige regionale identiteter. Det var et samfunn ute av balanse som møtte store klimautfordringer på midten av 500-tallet. Befolkningskrisa, og den politiske omstruktureringen som fulgte, la grunnen for at ideen om det arvelige kongedømmet også fikk fotfeste i Skandinavia. Men selv om de befant seg i utkanten av et nå kristent Europa, beholdt de skandinaviske krigeraristokratiene sin forankring i en norrøn religion og tok ikke opp kristendommen før langt ut i vikingtid.3

På grunn av sin geografiske plassering stod Skandinavia og Norge i en særstilling i de store prosessene som foregikk i Europa i jernalderen. Skandinavia kom aldri under direkte kontroll av Romerriket, men kunne interagere med folkegrupper på kontinentet og imperiet i sør på sine egne premisser. Dessuten hadde Skandinavia en befolkningssammensetning som ga regionen en spesiell kulturell dynamikk. Mens jordbrukere var kulturelt orientert sørover, og stod i kontakt med samfunn på kontinentet, var fangstfolk og jegere kulturelt orientert mot nord og øst. Germanske og samiske folk utnyttet forskjellige økonomiske nisjer i de store skandinaviske landskapene, samtidig som de hadde en mangfoldig utveksling seg imellom.4

Vi setter et skille mellom eldre og yngre jernalder ved ca. 550 e.Kr. I sørnorsk arkeologi, som konsentrerer seg om samfunn som var orientert sørover, deles eldre jernalder inn i førromersk jernalder fram til Kristi fødsel, romertid fram til ca. 400 e.Kr., og folkevandringstid fram til ca. 550 e.Kr. I nordnorsk arkeologi, der man også arbeider med samfunn som var orientert østover, snakker vi i tillegg om tidlig metalltid, som varer omtrent fram til Kristi fødsel. Tidlig metalltid avløses deretter av eldre jernalder, som i Nord-Norge også regnes fram til omtrent 550 e.Kr. Yngre jernalder deles inn i merovingertid fram til ca. 750 e.Kr, som avløses av vikingtid som varer fram til ca. 1000 e.Kr.

Fram til ca. 750 e.Kr. er kildene til kunnskap om jernalderen i Norge og Skandinavia først og fremst materielle, eller arkeologiske. Det finnes også skriftlige, eller historiske, kilder fra før 750 e.Kr., men om vi ser bort fra de nokså knappe runeinnskriftene, er ingen av dem skrevet ned i Skandinavia. Dermed ser skriftlige kilder fra før ca. 750 e.Kr. på skandinaviske samfunn med et blikk utenfra. Jernalderen fram til ca. 750 e.Kr. regnes som en forhistorisk periode i Skandinavia. Det rikholdige arkeologiske materialet er en helt sentral kilde for denne perioden. Mange tolkninger av det arkeologiske materialet støttes imidlertid også på samtidige skriftlige kilder, selv om de er få og ble skrevet ned langt borte.

Fra den siste delen av jernalderen, fra ca. 750 til ca. 1000 e.Kr., finnes det omfattende arkeologiske spor som vitner om skandinavenes forehavender, fra Irland og Grønland i vest til de sentraleuropeiske elvelandskapene i øst, og noen ganger enda lenger vekk. Det finnes også mange flere historiske kilder som belyser forhold i denne perioden enn det gjør fra tida før 750 e.Kr. Mange av disse tekstene ble skrevet av personer som levde i samtida, men som kom fra samfunn utenfor Skandinavia, på samme måte som i tida før 750. Men de samtidige beskrivelsene fra etter ca. 750 e.Kr. er stort sett rikere, og skribentene var ofte tettere på de skandinaviske forholdene, enn i tida før ca. 750 e.Kr. Fra etter ca. 750 e.Kr. og framover finnes det også bevart flere fragmenter av en egen skandinavisk dikt- og historietradisjon, særlig gjennom islandske historieskriveres nedskrivninger fra 1200-tallet. Fordi det skriftlige kildetilfanget øker, regnes jernalderen etter ca. 750 e.Kr. ofte som en historisk periode. Samtidig er det skriftlige materialet fortsatt så fragmentarisk, og det arkeologiske materialet så rikholdig, at man må ta hensyn til begge kildekategoriene når man utvikler tolkninger av forhold i perioden.

I denne boka tar jeg for meg den forhistoriske delen av jernalderen, det vil si jernalderen fram til ca. 750 e.Kr. Jeg baserer framstillingen på arkeologisk materiale, men det lille skriftlige materialet som finnes fra perioden, er også viktig. Jeg tar for meg hele eldre jernalder fram til ca. 550 e.Kr., men går også et stykke inn i yngre jernalder, og tar med merovingertid fram til ca. 750 e.Kr. Bakgrunnen for at jeg ikke begrenser framstillingen til den tradisjonelle avgrensingen av eldre jernalder ved ca. 550 e.Kr., finnes i de siste par–tre tiåras forskning om overgangsperioden fra eldre til yngre jernalder. Vi har satt skillet mellom eldre og yngre jernalder i Norge ved ca. 550 e.Kr., fordi vi kan se store endringer i det arkeologiske materialet på denne tida. Samtidig viser stadig flere studier at mange av prosessene som førte til de store endringene på 500-tallet strakk seg over et lengre tidsrom. I dag enes arkeologer over hele Skandinavia om at hele perioden ca. 400–750 e.Kr. kan forstås som en lang overgangsperiode, der det skjedde grunnleggende omforminger av de skandinaviske samfunnene.

Mange av de kulturelle trekkene som kjennetegner vikingtid, slik som plyndringsøkonomi, intern maktkamp, langtrekkende handelsnettverk og sentralsteder med lange tradisjoner for kultutøvelse, tar del i prosesser som går langt bakover i jernalderen. Derfor er kunnskap om eldre jernalder og transformasjonsperioden mellom 400 og 750 e.Kr. viktig for dem som vil forstå kulturelle prosesser i yngre jernalder og vikingtid. Man kan diskutere om vikingtid er en konstruksjon, og hvor mye denne perioden egentlig skiller seg fra tida før 750 e.Kr. Den tradisjonelle definisjonen av vikingtidas begynnelse i 792 e.Kr. er basert på opptegnelser om plyndringsoverfall på engelske klostre i skriftlige kilder, og ikke på tydelige endringer i det arkeologiske materialet. Hvis man legger vekt på det arkeologiske materialet kan man forstå vikingtid som en del av en større kulturhistorisk utvikling, som verken begynner i 750 eller slutter omkring år 1000.5 I denne framstillingen setter jeg likevel strek ved ca. 750 e.Kr. Vikingtid behandles i en egen bok i denne serien.

Jeg tar altså for meg jernalderen fram til vikingtid. Innenfor den perioden retter jeg blikket mot det geografiske området som vi i dag kjenner som Norge. Norge er ikke belagt som geografisk betegnelse før i vikingtid, selv om navnet har eldre røtter.6 Til å begynne med, da navnet ble tatt i bruk en gang i løpet av jernalderen, ble det trolig brukt som en betegnelse på landet ved sjøveien langs kysten i jernalderen, Nordvegen. Seinere, godt inn i middelalderen, betegnet navnet et statskontrollert territorium med fastsatte grenser og felles lover. I denne framstillingen tar jeg for meg jernalderen innenfor det moderne territoriet som kalles Norge. Siden mange av prosessene som foregikk i dette området i jernalderen hang tett sammen med det som foregikk i resten av Skandinavia, er jeg ganske raus med avstikkere til svensk og dansk forskning.



Hvorfor kaller vi det jernalder?

Navnet på jernalderen går tilbake til arkeologiens barndom på 1800-tallet, og til en av arkeologiens pionerer, Christian Jürgensen Thomsen.7 Thomsen bestyrte oldsaksamlingen i København, og tok ansvar for å systematisere samlingen på en måte som ga mening for de besøkende. Våpen og redskaper samlet inn fra forhistoriske graver var viktige gjenstander i denne samlingen. Mange angrepsvåpen og redskaper kjennetegnes ved at de har en odd eller egg; de må kunne brukes til å stikke, hogge eller skjære. Thomsen observerte at eggvåpnene i samlingen enten var av stein, bronse eller jern. Han så også at våpen og redskaper i de ulike materialene sjelden ble funnet sammen. I de få tilfellene de ble funnet sammen, fantes stein sammen med bronse, og bronse sammen med jern. Thomsen kom til at redskaper og våpen av stein måtte være eldre enn redskaper og våpen av bronse, som igjen måtte være eldre enn redskaper og våpen av jern. Dette var utgangspunktet for de kronologiske fasene steinalder, bronsealder og jernalder. Slikt systematiseringsarbeid, der gjenstander grupperes etter kategorier som funksjon, form, materiale og funnsammenheng, og der dette utgjør et grunnlag for en kronologisk ordning, er fortsatt en kjerne i arkeologisk virksomhet.

Definisjonen av jernalderen tok dermed form i en spesiell sammenheng i en spesiell tid. Historiske prosesser og tankestrømninger på denne tida hadde betydning for hvilke kilder man tok i bruk, hvilke metoder man brukte for å undersøke disse kildene, og hvilke teorier man tok i bruk for å fortolke dem. Interessen for gravhauger i landskapet, og hva de kunne inneholde, økte i takt med befolkningsveksten på landsbygda i Skandinavia på 1700- og 1800-tallet. Gravene i haugene inneholdt ofte våpen. Dermed kom våpen til å prege de mange antikvariske samlingene som ble bygd opp på slutten av 1700- og begynnelsen av 1800-tallet. Tanken om å samle materiale for å kartlegge verden var et uttrykk for opplysningstidas ønske om orientering og systematisering. Antikvariske samlinger var konkrete resultater av denne måten å tenke på, og de ble vanligere fra 1700-tallet og framover. Ideen om biologisk og kulturell utvikling fra det enkle til det komplekse var en overordna tanke som fikk stor gjennomslagskraft i løpet av 1800-tallet. Thomsens klassifisering kan forstås som et uttrykk for en tanke om en økende kompleksitet knyttet til bruken av materialene stein, bronse og jern. Dette kunne igjen speile en økende kompleksitet i det forhistoriske samfunnet. På bakgrunn av den herskende tankegangen på 1800-tallet, om at samfunn utviklet seg fra det enkle til det komplekse, ga det mening å tenke seg en utvikling i redskapsbruk fra råvarer som kunne framskaffes og bearbeides uten komplekse samfunnsstrukturer (stein), til råvarer som krevde komplekse samfunnsstrukturer for at de kunne tas i bruk (bronse og jern).

I dag vet vi at trekkene i disse hendelsesforløpene var mer kompliserte, og at de ikke var bundet til noen form for forutbestemt, lineær utvikling fra det enkle til det komplekse. For eksempel fantes det mange samfunn som aldri tok i bruk bronse som råmateriale til eggredskaper, men i stedet gikk direkte over fra stein til jern, slik som i de indre og nordlige delene av Norge, Sverige og Finland. Vi vet også at interaksjon og utveksling av kunnskap mellom folkegrupper er like viktig for kulturell endring som prinsipper om endring fra det enkle til det komplekse. De sørlige delene av Norge og Skandinavia stod i kontakt med og tok opp inspirasjon fra områder der man tok i bruk bronse, mens de nordlige og indre delene av den skandinaviske halvøya stod i kontakt med områder der man var tidlig ute med å ta opp jernteknologi. Noen av de tidligste eksemplene på jerngjenstander finnes i de nordligste områdene.

Ut fra kunnskapen vi har om jernalderen i dag, kunne vi operert med mange andre måter å betegne dette stykket forhistorie på. Snorre Sturlason brukte for eksempel begrepene haugalderen og brennalderen om tida før innføringen av kristendommen, basert på den førkristne gravskikken, i innledningen sin til Heimskringla (mer om gravskikk i kapittel 2). Om vi i stedet la vekt på viktige økonomiske eller kulturelle verdimålere, kunne vi kalt perioden kvegalderen, ølalderen eller kanskje pelsalderen (mer om jordbruk, jakt og fangst i kapittel 3 og 4), eller vi kunne kalt den hallalderen eller tingalderen for å vektlegge den politiske organisasjonen (mer om samhandling i kapittel 5). Var vi mest opptatt av kunsthistorie kunne dyrekunstalderen eller runealderen fungert godt som betegnelse på deler av perioden (mer om håndverk og kunnskap i kapittel 6), mens forfedrealderen eller gudealderen kunne satt oss på sporet av en karakteristikk av den religiøse sfæren (mer om kult og religion i kapittel 7). Krisealderen (mer om det i kapittel 8) kunne også ha vært en aktuell betegnelse på deler av jernalderen.

Men begrepet jernalder har vist seg å ha kvaliteter som gjør at det ikke har vært hensiktsmessig å bytte det ut. Jern var et element som tok del i mange viktige samfunnsprosesser. Den komplekse framstillingen, bearbeidingen og distribusjonen av jernet både krevde og bidro til samhandling. Framstilling av bronse var avhengig av vidtrekkende kontakter for å skaffe kobber og tinn fra ulike deler av det europeiske kontinentet. Bronsen ble brukt til statusgjenstander forbeholdt et ganske eksklusivt toppnivå i bronse-alderens samfunn. Råmaterialet for jern var derimot tilgjengelig i mange skandinaviske myrer. Jern kunne framstilles i mye større volum, brukes til flere ting og gjøres tilgjengelig for flere mennesker. Jordbruksredskaper av jern gjorde landbruket mer effektivt, noe som dannet grunnlag for befolkningsvekst. Båtsaum av jern gjorde det mulig å bygge større båter, og mobiliteten over store avstander langs kysten og etter hvert over åpent hav kunne øke. Mange flere mennesker kunne utrustes med våpen, noe som fikk stor betydning for våpenteknologi, krigføring og konflikter. Gjennom jernalderen ser vi nye former for samhandling og måter å organisere seg på, og det er ingen tvil om at jernet var et viktig element i dette. I dagens teoretiske klima vil mange kalle jernet en aktør – som gjensidig påvirker og påvirkes av samfunnet som system.8

På denne måten peker begrepet jernalderen på et poeng som er svært aktuelt i arkeologien i dag: Vi mennesker, samfunnene vi lever i og tingene og de fysiske innretningene vi omgir oss med, påvirker hverandre gjensidig. I dag kan vi se hvordan smarttelefoner, internett og sosiale medier er teknologiske og fysiske forutsetninger for medierevolusjonen vi står midt oppe i. Disse tingene forandrer måten vi samhandler med hverandre på, og vi kan ikke forutse omfanget og konsekvensene av endringene. Slik kan vi se på mange fysiske og teknologiske innretninger, til alle tider, og jernet er et godt eksempel. Denne måten å se ting og teknologi som aktører i menneskenes samfunn på må ikke forveksles med teknologisk determinisme, der man jakter på en enkelt teknologisk årsak til et hendelsesforløp og til store forandringer i samfunnet. I stedet handler det om å være åpen for at både mennesker, handlinger, ting, samfunnssystemer og, ikke minst, naturens systemer, henger sammen og påvirker hverandre gjensidig.9



Hvordan kan vi vite noe om jernalderen?

Folk som levde i jernalderen, hadde ingen ide om at de levde i jernalderen. De hadde helt andre begreper og forestillinger om sin egen tid – begreper og forestillinger som har gått tapt for lenge siden. Jernalderen er et begrep skapt av vitenskapsfolk i ettertid. På samme måte er kunnskapen vår om jernalderen skapt i ettertid, basert på kilder i form av ting, innretninger i landskapet, spor nedfelt i naturen og skriftlige kilder. Vi har ingen andre måter å komme i kontakt med livene til folk som levde i jernalderen enn gjennom å finne, systematisere og tolke disse kildene. Når vi som lever i dag snakker om jernalderen, snakker vi først og fremst om det vi kan forstå om denne perioden. Derfor er temaet jeg tar opp i denne boka egentlig kunnskap om jernalderen. Hva vet vi, hvordan kan vi vite det, og hvordan endres slik kunnskap?

Som vi alt har sett, har vi få skriftlige kilder som sier noe om forhold i jernalderen før vikingtid i Skandinavia. Runeinnskrifter fra før 750 e.Kr. er relativt få og som regel korte, og gir som oftest hint framfor dype innsikter. Enkelte beskrivelser av forhold i germanske og skandinaviske samfunn, skrevet ned av forfattere fra Hellas, Romerriket, Bysants og etterfølgerrikene, finnes bevart. Men slike kilder må brukes kritisk. Hvor direkte informasjon hadde forfatteren? Hva ville forfatteren oppnå hos sine lesere med framstillingen av de germanske og skandinaviske samfunnene? Hendelser som trolig fant sted i Skandinavia så tidlig som på 500-tallet e.Kr. er beskrevet i angelsaksiske og germanske dikt som ble skrevet ned på 700-tallet og framover. Disse diktene beskriver viktige deler av den skandinaviske aristokratiske kulturen, men igjen må vi stille kritiske spørsmål. Hvor lang tid gikk det fra hendelsene fant sted, til fortellingene om dem ble skrevet ned? I hvilken politisk situasjon ble fortellingene skapt, og hva kan dette ha hatt å si for framstillingen i diktene? Og i hvilken situasjon ble diktene nedskrevet? Flere dikt er skrevet ned av personer som hørte til en kristen tradisjon. Hva kan det ha hatt å si for hvordan de hedenske heltene i diktene ble framstilt?

Arkeologiske kilder kan belyse helt andre sider ved menneskets tilværelse enn det skriftlige kilder kan. Ting som ble skapt, brukt og som havnet i jorda er viktige utgangspunkt for våre tolkninger. Det er også andre former for spor etter mennesker, slik som graver, bosteder, spor etter åkerbruk og beite, fangstinnretninger, ferdselsårer, forsvarsverker, produksjonsplasser og hellige og rituelle steder. En fellesbetegnelse for ting og innretninger i landskapet, er materiell kultur. Når den materielle kulturen blir gjort til grunnlag for kunnskap, gjennom at tingene blir funnet, levert til et museum, registrert og systematisert, og gjennom at innretningene blir funnet, registrert og beskrevet, blir den til arkeologisk materiale. Men når vi legger arkeologisk materiale til grunn for tolkningene våre, er det viktig å huske at dette bare er en liten del av den materielle kulturen som en gang var en stor helhet. Det aller meste av tingene og innretningene som menneskene omga seg med i løpet av jernalderen, er borte. De fleste tingene ble slitt ut, kastet bort eller ødelagt allerede i jernalderen. Bare de tingene som ble bevisst lagt ned i jorda, eller som ble mistet eller kastet på steder der de ikke blir utsatt for naturlig nedbrytning, har hatt en sjanse til å bli bevart gjennom alle åra som har gått siden da. Hva tingene var laget av, og hvilket jordsmonn de ble lagt i, har betydning for om de har blitt brutt ned eller om noe har blitt bevart. Av de tingene og innretningene som finnes bevart, er ikke alle funnet. Og alle ting eller innretninger som blir funnet, er ikke registrert av arkeologer. Det er bare de tingene og innretningene som har blitt bevart gjennom alle disse naturlige og kulturelle prosessene, som blir til arkeologiske kilder.10

Gjennom samarbeid med fagfolk fra andre vitenskaper, kan arkeologer også ta i bruk miljøhistoriske data i analyser av fortidige liv og forhold. Pollen, soppsporer og kullstøv finnes bevart i myrer, og kan fortelle om planter, beitedyr og menneskers bål og ovner i området rundt myra. Andre miljøhistoriske data, slik som zooarkeologiske data, strandhevingsdata og klimahistoriske data, kan gi innsikt i miljømessige og klimatiske forhold som har hatt betydning for menneskene.

Fordi kildematerialet omfatter så mye forskjellig, fra tekst via ting og spor i landskapet til miljøhistoriske data, er metodene vi bruker for å utvikle kunnskap om jernalderen utpreget tverrvitenskapelige. I tillegg er alle de ulike metodene i stadig utvikling. Kristian Kristiansen har beskrevet tre vitenskapelige revolusjoner i den arkeologiske metodeutviklingen, og alle er nært knyttet til vitenskapelige disipliner som arkeologer samarbeider tett med.11 Den første vitenskapelige revolusjonen i arkeologien foregikk på andre halvdel av 1800-tallet, da arkeologien ble etablert som fag. Da ble de grunnleggende arkeologiske metodene for datering og kronologisk analyse utviklet: typologi og stratigrafi. Typologi er læren om gjenstandstyper. Typologisk arbeid baserer seg på sammenstilling og systematisering av gjenstander av samme type fra samme område i kronologiske sekvenser, basert på tanken om at gjenstandstyper utvikler seg over tid. Typologisk metode vokste fram i tett dialog med biologiske teorier om artenes utvikling. Stratigrafi beskriver naturlige og kulturelle avsetninger i jorda, og plasserer dem kronologisk i forhold til hverandre etter grunnprinsippet eldst nederst, yngst øverst. Prinsippet stammer fra geologien og erkjennelsen av hvordan geologiske lag dannes. Typologisk og stratigrafisk metode la grunnlaget for arkeologisk datering, som igjen var en forutsetning for kulturhistoriske analyser.12 Daterbare gjenstander ble viktige for kunnskapsutviklingen i faget. I de kulturhistoriske analysene var arkeologer opptatt av hvordan gjenstandstyper, slik som våpen, smykker og keramikk, spredte seg i tid og rom. Dette knyttet man opp til hvordan folkegrupper og kulturer spredte seg gjennom migrasjon, eller folkeforflytninger, og diffusjon, eller spredning av kulturelle trekk fra ett område til et annet. Arkeologien i denne perioden kalles ofte kulturhistorisk arkeologi.

Den andre vitenskapelige revolusjonen kom med utviklingen av radiokarbondatering (C-14-datering) på 1950-tallet. C-14-datering var et biprodukt av atomkappløpet, og kjernefysikken ga helt nye muligheter for datering av arkeologiske sammenhenger basert på organisk materiale.13 Organisk materiale inneholder karbon, og karbon inneholder den radioaktive isotopen 14C. Karbon og 14C tas opp i alle levende organismer. Mens organismen lever, har den et 14C-nivå på linje med det som finnes i atmosfæren. Idet organismen dør, stopper opptaket av karbon, og radioaktiviteten i 14C- isotopen begynner å avta, med en halveringstid på 5 730 år. Ved å måle strålingsmengden i karbonet i dødt organisk materiale, kan man dermed beregne hvor lenge det er siden organismen levde. Med denne nye dateringsmetoden kunne helt nye former for arkeologiske spor dateres. Man var ikke lenger avhengig av å finne daterbare gjenstander. Dermed kunne man bygge ny kunnskap om spor som det tidligere hadde vært vanskelig å tolke, som for eksempel spor etter hus, gjerder, åkrer, fangstsystemer og jernframstillingsanlegg. De nye studiene av bosteder og næringsgrunnlag, som C-14-metoden åpnet for, gjorde at arkeologer kunne rette oppmerksomheten mot interne utviklingsforløp på en annen måte enn før. Man begynte å legge større vekt på indre utvikling og strukturelle forhold som tolkningsrammer for det arkeologiske materialet.

I våre dager står vi midt oppe i det Kristiansen kaller den tredje vitenskapelige revolusjonen, der arkeologiske metoder er i en rivende utvikling på flere fronter. Gjenstandsopplysninger og utgravningsresultater som har blitt samlet og systematisert gjennom mange år finnes i store databaser, og med dagens datakraft kan datasett fra disse basene analyseres og gi helt ny og overgripende informasjon. For eksempel kan sammenstillinger av C-14-dateringer fra mange års utgravningsaktivitet brukes som en indikator på menneskelig aktivitet, og vi får et utgangspunkt for å diskutere hvordan slik aktivitet kan ha økt og minsket over tid. Dermed kan vi diskutere demografi i forhistoriske samfunn på en måte som ikke har vært mulig tidligere. En annen utvikling knyttet til radiologisk datering, er at man kan studere andre isotoper enn 14C og andre grunnstoffer enn karbon. Isotopstudier av skjelettmateriale kan for eksempel gi informasjon om mennesker har hatt terrestrisk eller marin diett. Analyser av strontium i skjelettmateriale kan gi indikasjoner på om individet levde hele livet i samme område som det ble begravd, eller om det flyttet fra ett område til et annet i løpet av livet. Man kan også analysere aDNA (ancient DNA) fra skjeletter. Med heldige bevaringsforhold kan dette gi informasjon om den dødes arvestoff, og vi kan få informasjon om hvem den døde var i slekt med og hvilken genetisk gruppe vedkommende hørte til. Metodene i den tredje vitenskapelige revolusjonen i arkeologien har igjen gitt oss helt nye data å jobbe med. Dette har satt i gang en utvikling av nye teorier og tolkningsrammer der man både kan se på store, overordna mønstre for samfunnsutviklingen, og på livsskjebnene til de enkelte individene. Dermed er vi igjen på et sted der vi ser en interesse for fortidig mobilitet og migrasjon som tolkningsrammer.14

Metodeutviklingen har skjedd samtidig med en stor økning i arkeologiske registreringer og undersøkelser i forbindelse med samfunnsutbygging. Denne aktiviteten er knyttet til lovgivningen om kulturminner i Norge, som slår fast at alle kulturminner eldre enn 1537, og alle samiske kulturminner eldre enn 1917, er freda. Store og små utbyggingsprosjekter kan komme i konflikt med freda kulturminner, men loven sikrer at man først undersøker hvilke kulturminner som finnes i et planlagt utbyggingsområde, og deretter gjør en vurdering av om kulturminnet skal vike for utbyggingen eller ikke. I de tilfellene der man finner at man kan gi dispensasjon fra fredningsbestemmelsene i loven, vurderer man videre om det må gjennomføres en utgravning og sikring av informasjonsverdien til de arkeologiske sporene som går tapt. Den store utgravningsaktiviteten knyttet til veiprosjekter, vannkraftprosjekt, hytteutbygginger og andre infrastrukturprosjekter, har ført til innsamling av store mengder data og helt ny kunnskap både om jernalderen og andre forhistoriske perioder. Aktiviteten knyttet til forvaltningen av kulturminneloven er en viktig drivkraft for ny metodeutvikling, og registrerings- og utgravningsmetodene våre blir stadig mer sofistikerte. Vi kan oppdage og kartlegge spor etter mennesker i terrenget ved hjelp av flybåren laserskanning (LIDAR), og fjernmålingsinstrumenter som magnetometer og georadar gjør oss i stand til å undersøke enkelte kulturminner uten å grave i dem. Digital utgravningsdokumentasjon gjør det mulig å samle inn, beskrive og analysere store datasett fra utgravninger. Geografiske informasjonssystemer (GIS) setter oss i stand til raskt og enkelt å måle inn romlig informasjon. Vi kan produsere kart og 3D-modeller av høy kvalitet, og vi kan gjøre avanserte romlige analyser.

Utviklingen på alle disse frontene gjør at mulighetene for å finne, undersøke, dokumentere og analysere arkeologiske spor, virker nærmest ubegrensede. Samtidig er det slik at når metodene blir stadig mer avanserte, krever de stadig større spesialistkunnskap. Det gjør det krevende å vurdere hvordan hver enkelt metode best kan tas i bruk. De avanserte metodene, og de stadig økende datamengdene, er også med på å gjøre det vanskelig å holde oversikt over hele feltet.

Vårt begjær etter kunnskap om forhistorisk tid går også hånd i hånd med behov som utløses av store prosesser i det moderne samfunnet, som for eksempel opplysningstid, nasjonsbygging, den industrielle og teknologiske revolusjonen, våpenkappløp, globalisering og klimakrise. Tidas store temaer er viktige for hvilke spørsmål alle vitenskapsfolk stiller, også jernalderforskere. Med stadig nye kilder, metoder, teorier og tolkningsrammer, skaper og gjenskaper vi kunnskap om jernalderen hele tida. I dag kan vi stille spørsmål det var utenkelig å stille for hundre eller femti, eller til og med bare ti år siden, fordi vi har kilder, metoder, teorier og tolkningsrammer som ikke fantes da. Vi kan stille motspørsmål til tidligere stilte spørsmål, og vi kan kritisere og diskutere tidligere resultater i lys av nye. Om noen år vil helt nye spørsmål dominere, og resultatene vi kommer fram til i dag vil bli nyansert, kritisert og debattert. Arkeologiens kunnskap er levende og i endring. Uttrykket «historien må skrives om» dukker stadig opp i avisenes ingresser når arkeologer gjør nye funn. Det er meningsløst, fordi hver eneste nye studie er med på å forandre vår forståelse av historien, og historien må derfor nødvendigvis være i konstant forandring. Uttrykket gir også et inntrykk av at det bare finnes én historie. Men så enkelt er det jo ikke. Det finnes mange historier, og alle historier har forskjellig utgangspunkt, avhengig av hva historiefortelleren legger vekt på.

Samtidig som kunnskapen forandrer seg, akkumuleres den. Nye studier bygger på eldre innsikter, og dagens spørsmål og innsikter står på skuldrene til arbeidet til de som gikk før. I denne boka har jeg basert meg på nye studier, og særlig studier som har kommet til etter ca. år 2000. Dette har jeg gjort for det første fordi det har vært en stor og mangfoldig aktivitet i jernalderarkeologien i Norge og Skandinavia i denne perioden, og for det andre fordi det ikke har kommet noen samlende oversikter over den nyeste forskningen siden Bergljot Solbergs Jernalderen i Norge, utgitt i 2000, og Bjørn Myhres kapitler om jernalderen i Norges landbrukshistorie, utgitt i 2002. Men selv om jeg ofte referer til nyere studier, er det viktig for deg som leser å huske at alle disse studiene bygger videre på eldre arbeid. Om du blir nysgjerrig på arbeidet de nyere studiene bygger på, vil du finne referanser til det eldre arbeidet i disse studiene.



Kulturelle prosesser

Jernalderen i Norge strekker seg over 1 500 år. Den delen av jernalderen jeg behandler i denne boka, varte i 1 250 år. Det lange spennet i tid gjør det til en stor utfordring å skape en sammenhengende framstilling. I denne boka kommer jeg til å ha den franske Annales-historikeren Fernand Braudels rammeverk for studier av kulturelle strukturer og kulturell end-ring i bakhodet.15 Braudel viser hvordan ulike forhold i menneskenes samfunn kan endre seg på lange, mellomlange og korte bølgelengder. Forhold som endrer seg på lange bølgelengder og representerer lang varighet, la longue durée, er knyttet til seige, kollektive strukturer og dypt innarbeidete menneskelige praksiser, som for eksempel hvordan folk livnærer seg, samt religiøse og rituelle praksiser. Endringer i slike seige strukturer skjer over lang tid, kanskje flere hundreår, noen ganger tusenår. Forhold som endrer seg på mellomlange bølgelengder, konjunkturer, kan oppstå eller falle bort i løpet av noen menneskealdrer. Det kan dreie seg om svingninger i økonomiske eller politiske strukturer, som for eksempel ved at det oppstår et prestisjevaresystem som bidrar til at en elite kan heve seg over resten av befolkningen, eller ved at det dannes krigerfølger som bidrar til å underbygge krigerlederes militære og politiske slagkraft. Forhold som endres på korte bølgelengder, beskrives i historiefaget gjerne gjennom hendelser – l’histoire événementielle. Hendelser som karakteriserer kortere endringsforløp kan være individuelle menneskelige handlinger som gjerne er assosiert med politisk historie. I Skandinavias jernalder kan slike hendelser for eksempel være omtalt på runesteiner, eller de kan ligge bak forseggjorte gravmonumenter.

Noen ganger er det uklart om prosessene man ønsker å studere, best kan forstås på lange, mellomlange eller korte bølgelengder. Arkeologiske kilder representerer ofte enkelthendelser. En grav, et depot eller en bygning, kan invitere til nitide detaljstudier som kan legge beslag på år av en arkeologs liv. Samtidig kan det være langt mellom hvert funn, både i tid og rom. Det kan tvinge oss til å rette blikket mot de mellomlange og lange bølgelengdene for å kunne sette enkelthendelsene inn i en større sammenheng. Ofte kan en arkeologisk kilde forstås både som et resultat av kortvarige hendelser og som et uttrykk for langvarige kulturelle prosesser, som for eksempel når begravelser foregår på samme sted over lang tid. Da føyer enkelthendelsene seg inn i en langvarig praksis.

De fleste helhetlige framstillinger om jernalderen i Norge går kronologisk til verks, for eksempel Solberg (2000) og Myhre (2002). I denne boka har jeg i stedet valgt en tematisk presentasjon. Hvert kapittel presenterer et tema, og hvert tema representerer det vi kan kalle praksisfelt, det vil si områder der vi kan følge måter å gjøre tingene på gjennom hele jernalderen. Tanken bak den tematiske presentasjonen er at de ulike temaene skal belyse forskjellige praksiser og hvordan de har endret seg på lange og mellomlange bølgelengder. Jeg har delt inn boka i temaene «Levende og døde» (kapittel 2), «Jordbruk og bosetning» (kapittel 3), «Skog, fjell og kyst» (kapittel 4), «Ferdsel, samhandling og konflikt» (kapittel 5), «Håndverk, kunst og kunnskap» (kapittel 6), «Kult og religion» (kapittel 7) og «Kollaps?» (kapittel 8). Hver for seg er temaene store forskningsfelt, med hver sine kilder og metoder og med hver sin kunnskapshistorie. På denne måten ønsker jeg å introdusere deg som leser for bredden som finnes i jernalderforskningen i Norge i dag.

For å skape en sammenheng mellom bølgelengdene, temaene og praksisene, har jeg formulert fire forhold som hver for seg og sammen har hatt stor betydning for jernalderens samfunn, og som også har stor betydning for oss som lever i dag. Disse forholdene kan ofte studeres best på lange og mellomlange bølgelengder, men noen ganger også på korte. Forholdene kommer til syne nettopp gjennom måten menneskene gjør ting på – gjennom praksiser. Det første er forholdet mellom menneske og miljø. Det andre er forholdet mellom fellesskap og individ. Det tredje er forholdet mellom mennesker slik det kan komme til uttrykk gjennom identitet og etnisitet, og det fjerde er forholdet mellom ytre impulser og indre dynamikk.



Menneske og miljø

Forholdet mellom menneske og miljø har vært viktig i skandinavisk arkeologi siden fagets barndom. Samarbeid mellom vegetasjonshistorikere og arkeologer har lange tradisjoner. I løpet av de siste tiåra har studier av forholdet mellom menneske og miljø i jernalderen blitt ekstra aktuelle, av flere årsaker. Vår egen tids klimakrise er et viktig element. Den opptar oss i vår egen hverdag, og derfor ønsker vi også å undersøke forholdet mellom menneske og miljø i jernalderen.

En annen årsak er at det har kommet til klimahistoriske data som setter dette spørsmålet i et helt nytt lys. De nye dataene viser at det fant sted flere store vulkanutbrudd ulike steder på den nordlige halvkule og rundt ekvator mellom 536 og 547 e.Kr. Utbruddene spredte støvskyer i atmosfæren som hindret sollyset i å trenge gjennom, noe som førte til avlingssvikt på den nordlige halvkule i flere år, og temperaturnedgang i flere tiår.16 For mennesker og miljø i Skandinavia fikk dette store konsekvenser som arkeologer og klimahistorikere er i ferd med å undersøke i større detalj.

Måter å drive med husdyrbruk, jordbruk, fiske og fangst er nært knyttet til miljøet, og slike praksiser kan vare ved gjennom mange generasjoner. Derfor har det vært vanlig å forstå forholdet mellom menneske og miljø på lange bølgelengder. Den nye informasjonen om hendelsene på 500-tallet e.Kr. viser at miljøet også kan endre seg brått og dramatisk, og at slike endringer kan ha stor betydning for menneskene. Jeg kommer inn på hvilken betydning klimahendelsene på 500-tallet kan ha hatt for jernaldermenneskene gjennom alle kapitlene i boka, før jeg presenterer kunnskapen om hendelsene på 500-tallet helhetlig i kapittel 8.



Fellesskap og individ

Måter hensynet til fellesskapets og individets behov vektes mot hverandre på, sier mye om et samfunn. I vår del av verden, i vår tid, veier individets behov og rettigheter tungt. Samtidig kan ikke individets behov oppfylles tilfredsstillende uten at man også tar med hensynet til fellesskapet i regnestykket. Det er også slik at alle individer ikke har de samme rettighetene overfor fellesskapet. Disse forholdene er alltid i forandring, og det ligger til grunn for vår tids store politiske diskusjoner og bevegelser.

Forholdet mellom fellesskap og individ gikk gjennom store og fundamentale endringer i jernalderen. Det arkeologiske materialet er ganske grovkornet med tanke på studiet av denne typen forhold, og kan godt studeres på lange bølgelengder. Hensynet til fellesskapet ser ut til å ha veid tungt, mye tyngre enn hensynet til individet, i den eldste delen av jernalderen. Det er langt mellom graver, gjenstander eller hus som framhever individets status før vi kommer til yngre romertid. Men fra yngre romertid begynner individene å tre sterkere fram. Gravskikken la mer og mer vekt på kroppen, individet og et personlig uttrykk (kapittel 2). Hus og gårder ble innrettet på måter som framhevet enkelte individer og familier på bekostning av andre (kapittel 3). Det ble mulig for enkeltindivider og familier å samle verdier, ressurser, rituell innflytelse og politisk makt (kapittel 5, 6 og 7). Men samtidig som disse individualiseringsprosessene foregikk, lå viktige fellesskapsprinsipper fortsatt i bunnen av jernalderens samfunn. Eksempler på dette er regulering av rettigheter i utmark og allmenning (kapittel 4), og utviklingen av tinginstitusjonen (kapittel 5). Slike måter å sette hensynet til fellesskapet i system på kan sies å representere seige strukturer som varte ved og utviklet seg videre gjennom middelalderen, og har fortsatt stor betydning i de skandinaviske samfunnene.



Identitet og etnisitet

Identitet oppstår og formes i møter mellom individer og grupper.17 Hvordan individer og grupper forstår og uttrykker sin egen identitet, kan endre og utvikle seg. Identitet kan bidra både til å lette tilpasning til og skape kontrast mot andre individer og grupper. Måten vi oppfatter og uttrykker vår identitet på, endrer seg dermed fra situasjon til situasjon. Det vi-et som hver av oss identifiserer oss med, kan variere – for eksempel mellom en kjernefamilie, en storfamilie, en skoleklasse eller et håndballag, men vi kan også være ei språkgruppe, et kjønn, en sosial klasse, ei folkegruppe eller en nasjon.

Etnisitet er en del av et menneskes identitet. Etnisitet knyttes ofte sammen med biologisk opphav og språklige kjennetegn, men er mer komplekst enn som så. Etnisitet er, som identitet, flytende og utsatt for endring, avhengig av situasjonen den etniske gruppen står i. Det kan defineres av andre forhold enn biologisk opphav, språk eller geografisk opprinnelsessted. Etnisitetsdannelse i jernalderens folkevandringer på det europeiske kontinentet er et eksempel på det. Vandrende folkegrupper på kontinentet kunne ha et utgangspunkt i en region, et språk og en ledende familie, men på veien kunne de ta opp i seg individer og grupper som de støtte på og som gjorde felles politisk sak med dem, og som etter hvert identifiserte seg med dem. På denne måten kunne sammensetningen av noen av folkevandringstidas etniske grupper være i kontinuerlig forandring.18

Materiell kultur, slik som personlig utstyr, boliger, redskaper, våpen, framkomstmidler, klesdrakt, smykker og rituelle gjenstander, er ofte en aktiv del av menneskers og gruppers identitet og etnisitet (kapittel 2–7). Et mønster som går igjen, både i vår tid og i jernalderen, er at identitet, gruppetilhørighet og etnisitet ble viktig i perioder med store omveltninger og høyt sosialt press.19 Slik kan disse prosessene ofte forstås på mellomlange bølgelengder. Yngre romertid, folkevandringstid og merovingertid var perioder med høyt sosialt press, noe som kommer klart til uttrykk i en rik materiell kultur der gjenstander ofte fungerte som identitetsmarkører. Det kan også oppstå sosialt press i møtet mellom jeger- og fangstsamfunn og jordbrukende samfunn. Samisk og norsk identitet har oppstått, utviklet seg og endret seg blant annet i slike møter.20 Deler av disse prosessene kan spores i jernalderen, og vi ser dem også i spill i dag. De kan dermed gjerne studeres på mellomlange og lange bølgelengder.



Ytre impulser og indre dynamikk

Betegnelsene på underperiodene i jernalderen fram til vikingtid – førromersk jernalder, romertid, folkevandringstid og merovingertid – viser at forhold på kontinentet var viktige for den kulturelle utviklingen her nord. Men betegnelsene viser også at arkeologene som introduserte dem var spesielt opptatt av prestisjegjenstander i graver, og dermed av elitenes kontaktnettverk til kontinentet. Måten man har lagt vekt på ytre impulser i forhold til indre utvikling har endret seg gjennom arkeologifagets historie. Inndelingen av jernalderen i underperioder skjedde seint på 1800-tallet og tidlig på 1900-tallet, i ei tid da det var vanlig å snakke om mobilitet, migrasjon og ytre påvirkning som årsaker til endringer. I forskningsklimaet etter andre verdenskrig la man mindre vekt på ytre impulser i forklaringsmodellene, og så mer på indre utvikling og interne økonomiske og sosiale forhold. I dag er det igjen stadig vanligere å snakke om mobilitet, migrasjon og ytre påvirkning når man skal forklare kulturell endring.

Uansett hvordan man ser på det, var kontakten med omverdenen tydelig og viktig gjennom store deler av jernalderen, og den kan ikke skrives ut av de overordna fortellingene om kulturell utvikling og endring. Romerriket og etterfølgerrikene trådte fram som sterke økonomiske, militære og kulturelle kraftsentra, og mennesker fra Skandinavia kom i kontakt med disse sentrene på ulike måter. Kunnskap, erfaring og rikdom kom som følger av slik kontakt, noe som bidro til grunnleggende omforminger av samfunnet. Samtidig er det klart at impulser fra den omkringliggende verden ikke ble overtatt ukritisk eller satt direkte inn i skandinaviske forhold. Skandinaver som reiste ut, tok med seg tilbake nettopp de gjenstandene, den kunnskapen og den formen for rikdom som passet i de interne strukturene i de hjemlige samfunnene, og som kunne bidra til en allerede eksisterende intern dynamikk.21

Man kan se ytre impulser og indre dynamikk som forhold som svinger på mellomlange bølgelengder. Igjen var yngre romertid og tidlig folkevandringstid en intens periode med sterk utveksling mellom ytre påvirkning og interne forhold. En ny og like intens periode kom i sein merovingertid og tidlig vikingtid. Indre dynamikk kan også forstås på de lengre bølgelengdene. Mange har sett på førromersk jernalder og tidlig merovingertid som perioder preget av kulturell stagnasjon, men disse periodene kan også studeres som epoker med trekk av kulturell kontinuitet som peker både langt bakover og framover i tid.


1  Hedeager & Tvarnø 2001



2  Herschend 2022



3  Røstad et al. 2024



4  L. I. Hansen & Olsen 2022



5  Herschend 2022: 89



6  E. Østmo 2020: 7



7  Gräslund 1974



8  Shove et al. 2012: 9



9  B. Olsen 2010



10  Hurcombe 2014



11  Kristiansen 2014



12  Gräslund 1974



13  Libby et al. 1949



14  Kristiansen 2014



15  Braudel 1980; F. Iversen 2008: 51



16  Büntgen et al. 2016



17  Barth 1969



18  Wenskus 1961



19  Røstad 2021



20  Fossum 2006; L. I. Hansen & Olsen 2022



21  Gundersen 2011; Rødsrud 2012





EPUB/font/DejaVuSans.ttf


EPUB/font/DejaVuSans-BoldOblique.ttf


EPUB/images/logo.png
CAPPELEN DAMM AKADEMISK





EPUB/font/DejaVuSans-Oblique.ttf


EPUB/font/DejaVuSans-Bold.ttf


